b'\n_START_ARTICLE_\nFolikulitis\n_START_SECTION_\nSimptomi in znaki\n_START_PARAGRAPH_\nOstiofolikulitis se ka\xc5\xbee kot majhen (2-3mm), z rumenkasto zelenim gnojem napolnjen mehur\xc4\x8dek na povr\xc5\xa1ini ko\xc5\xbee, iz katerega \xc5\xa1trli dlaka. Dlaka se z lahkoto odstrani ali pa izpade sama. Spremembe se lahko pojavijo posamezno ali v skupinah. Posamezni mehur\xc4\x8dki se ne ve\xc4\x8dajo in zdru\xc5\xbeujejo, v nekaj dnevih po\xc4\x8dijo in se zacelijo brez brazgotin. Izbruh ostiofolikulitisa pospe\xc5\xa1ujejo mo\xc4\x8dno potenje, diabetes ter neprimerna uporaba obkladkov. Pogosta mesta, kjer se pojavljajo so zadnjica in udi, pri otrocih pa tudi lasi\xc5\xa1\xc4\x8de. Bolniki najve\xc4\x8dkrat ob\xc4\x8dutijo blago bole\xc4\x8dino, dra\xc5\xbeenje ali peko\xc4\x8d ob\xc4\x8dutek._NEWLINE_\xc4\x8ce povzro\xc4\x8ditelj (S. aureus) vdre v globlje dele lasnega me\xc5\xa1i\xc4\x8dka (pogosto zaradi praskanja), govorimo o folikulitisu. Za\xc4\x8detna sprememba je podobna ostiofolikulitisu in je na enakih mestih, kasneje pa so mehur\xc4\x8dki malo ve\xc4\x8dji, \xc5\xa1tevilni in prizadenejo razli\xc4\x8dno velika podro\xc4\x8dja ko\xc5\xbee. Ko se zazdravijo, za njimi \xc5\xa1e nekaj \xc4\x8dasa ostane rde\xc4\x8dkasto modrikasta sprememba, ki pa s\xc4\x8dasoma izgine. Bolnik ob\xc4\x8duti rahlo srbenje, v\xc4\x8dasih pa se pojavita tudi zvi\xc5\xa1ana telesna temperatura ali pove\xc4\x8dane regionalne bezgavke._NEWLINE_Folikulitis brade je raz\xc5\xa1irjene oblike bolezni in se pojavlja pri odraslih mo\xc5\xa1kih. Oku\xc5\xbeba je v globljem delu lasnih me\xc5\xa1i\xc4\x8dkov dlak na bradi. Pojavljajo se gosti gnojni mehur\xc4\x8dki, sredi katerih je dlaka, ki se z lahkoto izpuli. Ker se oku\xc5\xbeba \xc5\xa1iri na sosednje lasne me\xc5\xa1i\xc4\x8dke je dolgotrajna, po ozdravljenju pa lahko ostanejo brazgotine._NEWLINE_Vra\xc5\xa1\xc4\x8danje dlak v ko\xc5\xbeo lahko povzro\xc4\x8di kroni\xc4\x8dno, a blago dra\xc5\xbeenje in vnetje, ki lahko spominja na bakterijsko oku\xc5\xbebo.\n_START_SECTION_\nVzrok\n_START_PARAGRAPH_\nFolikulitis obi\xc4\x8dajno povzro\xc4\x8da Staphylococcus aureus, ob\xc4\x8dasno pa je lahko povzro\xc4\x8ditelj tudi Pseudomonas aeruginosa ali kak\xc5\xa1en drug mikroorganizem. Oku\xc5\xbebo s P. aeruginosa imenujemo tudi folikulitis vro\xc4\x8dih kopeli in nastane zaradi neprimernega razku\xc5\xbeevanja vode s klorom ali bromom.\n_START_SECTION_\nZdravljenje\n_START_PARAGRAPH_\nKer je najpogostej\xc5\xa1i vzrok folikulitisa S. aureus, se za zdravljenje daje klindamicin v gelu. Alternativno lahko uporabimo benzoil peroksid za umivanje. Gnojne mehur\xc4\x8dke se lahko tudi odpre in odstrani kraste. \xc4\x8ce je prizadet ve\xc4\x8dji del ko\xc5\xbee, se da sistemske (oralne) antibiotike (cefalosporine). Pri folikulitisu brade je britje za nekaj \xc4\x8dasa odsvetovano, po kon\xc4\x8danem zdravljenju pa se svetuje redno britje, uporaba antiseptikov in \xc4\x8di\xc5\xa1\xc4\x8denje pribora za britje._NEWLINE_\xc4\x8ce zgoraj omenjeno zdravljenej ne pomaga, ali \xc4\x8de se folikulitis ponavlja, damo vsebino mehur\xc4\x8dka na mikrobiolo\xc5\xa1ki pregled, da izklju\xc4\x8dimo (ali potrdimo) oku\xc5\xbebo z na meticilin odpornim stafilokokom aureusom (MRSA). Pomisliti moramo tudi na oku\xc5\xbebo z glivicami in jo izklju\xc4\x8diti ali dokazati._NEWLINE_Oku\xc5\xbebo z MRSO zdravimo z dvema vrstama antibiotikov, glede na mikrobiolo\xc5\xa1ke rezultate o ob\xc4\x8dutljivosti na antibiotike._NEWLINE_Folikulitis vro\xc4\x8dih kopeli se pozdravi sam od sebe. Vsekakor pa je potrebno pravilno kloriranje vode, da se prepre\xc4\x8di ponovitve in oku\xc5\xbebe drugih ljudi.'